Normalt underviser de såkaldte SSB-lærere omkring 1000 elever om ugen i faget "Sang, spil & bevægelse", men det er efterhånden mange måneder siden, de sidst har set eleverne. Derfor optog en gruppe af lærerne tirsdag en koncert til alle byens børn. - Vi savner ungerne, og vi ved, at de også savner at komme tilbage. Musik, sang og bevægelse er jo en af livets største samlingspunkter, så det her er netop noget af det, vi mangler i den her tid, forklarer musikpædagog Malene Horsfeldt. Alle fire lærere arbejder til dagligt med Aalborgs børn og unge og besluttede, at lave en koncert på en halv time med masser af god musik og sanglege. Koncerten optages i Kulturskolens lokaler og lægges online i løbet af de næste dage. - De skriver til os, hvornår må vi ses igen og kan vi ses udenfor, men det kan vi jo heller ikke. Vi må bare finde tålmodigheden frem og vente, så godt vi kan. Nu gør vi det her, for alligevel at nå dem, forklarer Malene Horsfeldt. Sang, spil og bevægelse er et fritidstilbud til skolebørn i Aalborg Kommune.

Opsummering:
Musiklærere giver online-koncert for skoleeleverne i Aalborg Kommune.